นิกเกอิปิดพุ่ง 205.90 จุด รับตลาดหุ้นเอเชียฟื้นตัว
นิกเกอิปิดพุ่ง 205.90 จุด รับตลาดหุ้นเอเชียฟื้นตัว
15 ต.ค. 2558

ดัชนีนิกเกอิตลาดหุ้นโตเกียวปิดพุ่งขึ้นกว่า 200 จุดในวันนี้ โดยดัชนีนิกเกอิปิดพุ่งขึ้น 205.90 จุด หรือ 1.15% แตะที่ 18,096.90 จุด เนื่องจากนักลงทุนเข้าช้อนซื้อเก็งกำไรหลังจากดัชนีนิกเกอิร่วงลงอย่างหนักนับตั้งแต่ช่วงต้นสัปดาห์ นอกจากนี้ ตลาดหุ้นโตเกียวยังได้รับแรงหนุนจากการดีดตัวขึ้นของตลาดหุ้นอื่นๆในเอเชีย
ในช่วงแรกนั้น ตลาดหุ้นโตเกียวเปิดตลาดอ่อนแรงลง หลังจากสหรัฐเปิดเผยยอดค้าปลีกเพิ่มขึ้น 0.1% ในเดือนก.ย. เมื่อเทียบรายเดือน ซึ่งน้อยกว่าที่นักวิเคราะห์คาดการณ์ว่าจะเพิ่มขึ้น 0.2% และรายงานสรุปภาวะเศรษฐกิจ หรือ Beige Book ของธนาคารกลางสหรัฐ (เฟด) ซึ่งระบุว่า กิจกรรมทางเศรษฐกิจในภูมิภาคส่วนใหญ่ของสหรัฐยังคง “ขยายตัวเล็กน้อย” ในช่วงตั้งแต่กลางเดือนส.ค.ถึงต้นเดือนต.ค.
อย่างไรก็ตาม ดัชนีนิกเกอิดีดตัวขึ้นในเวลาต่อมาและปิดตลาดในแดนบวก เนื่องจากนักลงทุนเข้าช้อนซื้อเก็งกำไรหลังจากนิกเกอิร่วงลงไปกว่า 500 จุดนับตั้งแต่วันอังคารที่ผ่านมา
นอกจากนี้ ตลาดหุ้นโตเกียวยังได้รับแรงหนุนจากการดีดตัวขึ้นของตลาดหุ้นต่างๆในภูมิภาคเอเชีย โดยหุ้นกลุ่มผลิตภัณฑ์ยางปรับตัวขึ้นแข็งแกร่งสุด โดยหุ้นบริดจ์สโตน พุ่งขึ้น 3.5% และหุ้นโตโย ไทร์ แอนด์ รับเบอร์ ปรับขึ้น 3.2%